Afrikaans: Die diagnose van akute limfoblastiese leukemie (ALL) in kinders is 'n ontstellende ervaring wat verband hou met versorgerspanning en ŉ afname in ouerlike welsyn. 'n Groot deel van moeders wat sorg vir kinders wat onderhoudsbehandeling ontvang vir ALL, woon in lae- en middelinkomste gebiede. Die kontekstuele uitdagings wat hierdie individue in die gesig staar, sowel as die spesifieke hanteringstrategieë waaroor hulle beskik, is nog nie nagevors nie. Net so is daar tot dusver geen poging aangewend om bestaande teoretiese perspektiewe op stres en die hantering daarvan toe te pas op die begrip van hierdie vroue se ervarings nie. Gevolglik het die huidige studie daarop gemik om die toepaslikheid van 'n Integrerende Raamwerk van Stres en Hantering (IFSC) te ondersoek binne die konteks van moeders wat sorg vir 'n kind wat onderhoudsbehandeling vir ALL in 'n ontwikkelende gebied ondergaan. ŉ Meervoudige gevallestudie-ontwerp is toegepas en ses deelnemers is gewerf uit die databasis van 'n pediatriese onkologie-eenheid by 'n groot akademiese hospitaal. Semigestruktureerde onderhoude is met die moeders gedoen en deduktiewe tematiese analise is gebruik om die data te analiseer. Resultate dui daarop dat moeders in die huidige studie aansienlike kontekstuele (omgewings) uitdagings ervaar het in die vorm van kulturelemagswanbalanse en sosio-ekonomiese probleme. Wisselvallige faktore, tesame met die historiese agtergrond van deelnemers, het hul evaluasies van die diagnose en siektetrajek beïnvloed wat op hul beurt hul vermoë om as versorgers effektief te hanteer, beïnvloed het. Passiewe hantering was 'n gewoontestresreaksie vir hierdie vroue wat min gedoen het ten opsigte van die bevordering van hul welsyn. Oor die algemeen blyk dit dat deelnemers swak sielkundige gesondheid ervaar. Bevindinge van hierdie studie stelvoor dat die IFSC nuttig is vir die konseptualisering van beide die individuele komponente en integrerende prosesse wat die moederlike hantering van pediatriese kanker in 'n ontwikkelende wêreldkonteks beïnvloed.